<classify> MKUU wa Wilaya ya Mji wa Dodoma Patrobas Katambi amemtaka Msanii wa vichekesho nchini Emmanuel Mgaya maarufu kwa jina la Masanja mkandamizaji kuripoti Polisi ndani ya siku tatu baada ya kuonyesja mzaha katika ugonjwa wa virusi vya Corona. Masanja alitupia video katika mitandao ya kijamii akifanya mzaha kwa kuhoji watu kuhusiana na ugonjwa wa Corona jana, ambapo baadhi ya watu aliokuwa akiwahoji, walisema wanahitaji covid-19 wapatiwe nyingi. Akizungumza leo Katambi alisema dunia nzima inahaha kutafuta suluhu cha kushangaza Masanja anafanya mzaha atatakiwa kwenda Polisi kueleza alikuwa anamaanisha kitu gani. Katambi alisema Rais John Magufuli alichukulia uzito mkubwa wa tatizo hilo hapa nchini na kutoa tahadhari kwa Wananchi sasa huyu Masanja yeye ni nani inamaana anapingana na Rais. Katambi alisema Waziri Mkuu aliunda kamati za kukabiliana na gonjwa hilo ambazo bado zinaendelea na mikakati ya kuzuia Corona na kupambana na tatizo hilo, lakini cha kushangaza anatokea mtu anaamua kupotosha hilo siyo jambo jema. Alisema Masanja alifanya tukio hilo akitumia neno la kingereza la Covid-19, ambapo alitaka kuonyesha Wananchi wa Dodoma hawana uelewa wa ugonjwa huo.  <topic>: BURUDANI 